CELEX: 32018D1696
Language: ro
Date: 2018-07-13 00:00:00
Title: Decizia de punere în aplicare (UE) 2018/1696 a Consiliului din 13 iulie 2018 privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea Parchetului European (EPPO)

12.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 282/8
               
            
         DECIZIA DE PUNERE ÎN APLICARE (UE) 2018/1696 A CONSILIULUI
         din 13 iulie 2018
         privind regulamentul de funcționare al juriului de selecție prevăzut la articolul 14 alineatul (3) din Regulamentul (UE) 2017/1939 de punere în aplicare a unei forme de cooperare consolidată în ceea ce privește instituirea Parchetului European (EPPO)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1), în special articolul 14 alineatul (3),
         având în vedere propunerea Comisiei Europene,
         întrucât:
         
                     (1)
                  
                  
                     Regulamentul (UE) 2017/1939 prevede că Parlamentul European și Consiliul numesc procurorul-șef european, de comun acord, pe baza unei liste scurte a candidaților calificați întocmită de un juriu de selecție. Juriul de selecție trebuie să cuprindă 12 persoane care să fie alese dintre foști membri ai Curții de Justiție și ai Curții de Conturi, foști membri naționali ai Eurojust, membri ai instanțelor supreme naționale, procurori de înalt nivel și juriști ale căror competențe sunt recunoscute. Una dintre persoanele selectate trebuie să fie propusă de Parlamentul European. Consiliul stabilește regulamentul de funcționare al juriului de selecție.
                  
               
                     (2)
                  
                  
                     De asemenea, în conformitate cu Regulamentul (UE) 2017/1939, Consiliul numește fiecare procuror european din rândul a trei candidați desemnați de fiecare stat membru, după ce a primit un aviz motivat din partea juriului de selecție.
                  
               
                     (3)
                  
                  
                     Procedura de selecție a procurorului-șef european și a procurorilor europeni ar trebui să fie un element-cheie pentru asigurarea independenței acestora.
                  
               
                     (4)
                  
                  
                     Regulamentul de funcționare al juriului de selecție ar trebui să asigure faptul că juriul de selecție dispune de independența și imparțialitatea necesare pentru a-și desfășura activitatea.
                  
               
                     (5)
                  
                  
                     Prin urmare, ar trebui stabilit regulamentul de funcționare al juriului de selecție,
                  
               ADOPTĂ PREZENTA DECIZIE:
         
            Articolul 1
            Regulamentul de funcționare al juriului de selecție menționat la articolul 14 alineatul (3) din Regulamentul (UE) 2017/1939 este stabilit în anexa la prezenta decizie.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 13 iulie 2018.
            
               
                  Pentru Consiliu
               
               
                  Președintele
               
               H. LÖGER
            
         
         
            (1)  JO L 283, 31.10.2017, p. 1.
      
      
         
            ANEXĂ
            
               REGULAMENTUL DE FUNCȚIONARE AL JURIULUI DE SELECȚIE
            
            I.   Misiune
            Juriul de selecție întocmește lista scurtă a candidaților calificați pentru funcția de procuror-șef european, în conformitate cu articolul 14 alineatul (3) din Regulamentul (UE) 2017/1939 AL Consiliului (1), înaintea numirii procurorului-șef european de către Parlamentul European și Consiliu. Acesta furnizează, de asemenea, un aviz motivat privind calificările candidaților desemnați pentru funcția de procuror european, în conformitate cu articolul 16 alineatul (2) din Regulamentul (UE) 2017/1939. Consiliul numește procurorii europeni după primirea avizului motivat.
            II.   Componență și durata mandatului
            Juriul de selecție este format din 12 persoane care, la momentul numirii lor, sunt foști membri ai Curții de Justiție sau ai Curții de Conturi, foști membri naționali ai Eurojust, membri ai instanțelor supreme naționale, procurori de înalt nivel sau juriști ale căror competențe sunt recunoscute. Toți membrii îndeplinesc cel puțin unul din criteriile mai sus menționate la momentul numirii lor.
            Membrii juriului de selecție sunt numiți de către Consiliu, la propunerea Comisiei, pe o perioadă de patru ani. Una dintre persoanele selectate este propusă de Parlamentul European. O persoană care urmează să înlocuiască un membru înainte de expirarea perioadei respective este numită pentru perioada rămasă din mandatul predecesorului său pe baza aceleiași proceduri, cât mai curând posibil după încheierea calității de membru a predecesorului său. Mandatul membrilor juriului de selecție poate fi reînnoit o dată.
            III.   Președinția și secretariatul
            Juriul de selecție este prezidat de unul dintre membrii săi, ales în acest scop de către membrii juriului de selecție cu majoritate de voturi. Comisia asigură secretariatul juriului de selecție. Secretariatul oferă sprijinul administrativ necesar pentru lucrările juriului de selecție, inclusiv traducerea documentelor. De asemenea, secretariatul transmite Parlamentului European și Consiliului lista scurtă a candidaților calificați pentru funcția de procuror-șef european și transmite Consiliului avizele motivate cu privire la calificările candidaților pentru a exercita atribuțiile de procuror european.
            IV.   Deliberări și cvorum
            Deliberările juriului de selecție sunt confidențiale și se desfășoară întotdeauna cu ușile închise. Reuniunile juriului de selecție sunt valabile doar dacă sunt prezenți cel puțin nouă dintre membrii acestuia.
            Deciziile juriului de selecție se iau prin consens. Dacă însă un membru cere să se voteze, decizia se ia prin majoritatea simplă a membrilor prezenți. În caz de egalitate de voturi, președintele deține votul decisiv. Aceleași reguli se aplică și pentru stabilirea regimului lingvistic prevăzut la regula X.
            V.   Transmiterea candidaturilor către juriul de selecție și solicitări de informații suplimentare
            De îndată ce au fost primite candidaturile pentru funcția de procuror-șef european, secretariatul le transmite tuturor membrilor juriului de selecție. Același lucru este valabil și pentru desemnările de candidați la funcția de procuror european, inclusiv pentru documentele însoțitoare transmise de statele membre.
            Juriul de selecție le poate solicita candidaților informații suplimentare sau alte materiale pe care le consideră necesare pentru deliberările sale, iar în cazul numirii în funcția de procuror european juriul de selecție poate solicita guvernului statului membru care a desemnat candidatul să furnizeze astfel de informații sau materiale.
            VI.   Examinare și audieri
            1.   Procedura de numire a procurorului-șef european
            După primirea candidaturilor, juriul de selecție le examinează în funcție de cerințele stabilite la articolul 14 alineatul (2) din Regulamentul (UE) 2017/1939, după cum se precizează în anunțul de post vacant. Candidații care nu îndeplinesc cerințele de eligibilitate sunt excluși de la următoarele etape ale procedurii. Juriul de selecție stabilește un clasament al candidaților în funcție de calificările și experiența acestora, pe baza documentelor și a informațiilor furnizate în dosarul de candidatură sau în urma solicitării adresate în temeiul regulii V. Pentru a putea întocmi lista scurtă menționată la regula VII punctul 1, juriul de selecție audiază un număr suficient dintre candidații cel mai bine clasați. Audierile se desfășoară nemijlocit.
            Candidații care nu îndeplinesc condițiile de eligibilitate sau care nu sunt invitați să fie audiați de juriul de selecție sunt informați cu privire la motive. Un candidat poate reacționa la o astfel de decizie precizând motivele pentru care nu este de acord cu evaluarea juriului de selecție. În acest caz, juriul de selecție reevaluează dosarul de candidatură și informează în scris candidatul cu privire la concluzia sa. Candidații care sunt excluși din procedura de selecție pot depune la Consiliu o reclamație în sensul articolului 90 alineatul (2) din Statutul funcționarilor prevăzut în Regulamentul (CEE, Euratom, CECO) nr. 259/68 al Consiliului (2) (denumit în continuare „Statutul funcționarilor”).
            2.   Procedura de numire a procurorilor europeni
            După primirea desemnărilor de candidați, juriul de selecție le examinează în funcție de cerințele stabilite la articolul 16 alineatul (1) din Regulamentul (UE) 2017/1939. Juriul de selecție audiază candidații desemnați. Audierile se desfășoară nemijlocit.
            În cazul în care un candidat desemnat își retrage desemnarea înainte de desfășurarea audierii, juriul de selecție, prin secretariatul său, solicită statului membru în cauză să desemneze un nou candidat.
            VII.   Concluzii și motivare
            1.   Procurorul-șef european
            Pe baza concluziilor la care a ajuns în urma examinărilor și a audierilor, juriul de selecție întocmește o listă scurtă de trei până la cinci candidați, care este transmisă Parlamentului European și Consiliului. Juriul de selecție prezintă motivele pentru care candidații respectivi au fost incluși pe lista scurtă. Candidații care nu sunt incluși pe listă sunt informați cu privire la motive.
            Juriul de selecție stabilește un clasament al candidaților în funcție de calificările și experiența acestora. Clasamentul indică ordinea preferințelor juriului de selecție și nu are caracter obligatoriu pentru Parlamentul European și Consiliu. Candidații care nu sunt incluși pe lista scurtă a candidaților calificați întocmită de juriul de selecție pot depune la Consiliu o reclamație în sensul articolului 90 alineatul (2) din Statutul funcționarilor.
            2.   Procurorii europeni
            Pe baza concluziilor la care a ajuns în urma examinărilor și audierilor, juriul de selecție formulează un aviz privind calificările candidaților pentru a exercita atribuțiile de procuror european și indică în mod clar dacă un candidat îndeplinește sau nu condițiile prevăzute la articolul 16 alineatul (1) din Regulamentul (UE) 2017/1939. Juriul de selecție prezintă motivele avizului său.
            În cazul în care candidații desemnați nu îndeplinesc condițiile prevăzute la articolul 16 alineatul (1) din Regulamentul (UE) 2017/1939, juriul de selecție, prin secretariatul său, solicită statului membru în cauză să desemneze un număr corespunzător de noi candidați.
            Juriul de selecție stabilește un clasament al candidaților în funcție de calificările și experiența acestora. Clasamentul indică ordinea preferințelor juriului de selecție și nu are caracter obligatoriu pentru Consiliu.
            VIII.   Dispoziții financiare
            Membrii juriului de selecție care trebuie să se deplaseze în afara locului lor de reședință pentru a-și exercita atribuțiile au dreptul la rambursarea cheltuielilor și la o diurnă în conformitate cu articolul 9 din Regulamentul (UE) 2016/300 al Consiliului (3).
            Cheltuielile aferente sunt suportate de Consiliu.
            IX.   Datele cu caracter personal
            Prelucrarea datelor cu caracter personal în contextul activității juriului de selecție are loc sub responsabilitatea Comisiei în conformitate cu Regulamentul (CE) nr. 45/2001 al Parlamentului European și al Consiliului (4). Normele aplicabile în materie de securitate și de acces la informațiile prelucrate în contextul activității juriului de selecție sunt cele aplicabile Comisiei.
            X.   Regimul lingvistic
            La propunerea președintelui său, juriul de selecție stabilește limba sau limbile de lucru ale juriului de selecție, având în vedere limbile comune vorbite de membrii săi.
            
               (1)  Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (JO L 283, 31.10.2017, p. 1).
            
               (2)  Regulamentul (CEE, Euratom, CECO) nr. 259/68 al Consiliului din 29 februarie 1968 de stabilire a Statutului funcționarilor Comunităților Europene, precum și a Regimului aplicabil celorlalți agenți ai acestor comunități și de instituire a unor măsuri speciale tranzitorii aplicabile funcționarilor Comisiei (JO L 56, 4.3.1968).
            
               (3)  Regulamentul (UE) 2016/300 al Consiliului din 29 februarie 2016 de stabilire a regimului financiar al persoanelor care ocupă o funcție publică de rang înalt în cadrul UE (JO L 58, 4.3.2016, p. 1).
            
               (4)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).